હું હનુમાનકૂદકે બધે જ ફરી વળ્યો, પણ મહાન ભારતમાં રચાયેલા મહાભારતના એક મહાન પાત્ર નામે ધૃતરાષ્ટ્ર જેવું કોઈ પાત્ર પેદા થયું નથી. દાદ આપવી પડે બાપુ, દાદ. જુઓ આખી વાત સમજાવું. જેની વાઇફ મિસિસ ગાંધારી તેમના પૂર્ણ સહકારથી દર વર્ષે જેમ વજન કરવાના મશીનમાં જેવો સિક્કો નાખો ને ફટ કરતી ટિકિટ બહાર આવે એટલા ઝડપથી ફટાફટ દર વર્ષે વન બાય વન નૉનસ્ટૉપ તેની કૂખે કૅલૅન્ડર બહાર પડતાં ગયાં ને જોતજોતામાં આંકડો પહોંચ્યો ઠેઠ સો પર. આ રેકૉર્ડ આજ સુધી કોઈ માઈ કા લાલ કે માઈ કી લાલીએ તોડ્યો નથી. બાય ગૉડ યાર, શું કૅપેસિટી છે બન્નેની. કઈ ચક્કીનો આટો ખાધો હશે? ભૈ યે તો વક્ત-વક્ત કી બાત હૈ. આજે તો બે કે ત્રણ ટેણિયાં પ્રગટ થયા પછી કાશીનો સંઘ આગળ વધતો નથી. પરિવારને ચોખ્ખું કહી દેવું પડે કે હવે રુકાવટ લિએ ખેદ હૈ. હવે લાઇફ-ટાઇમ વાઇફ સાથે રક્ષાબંધન ઝિંદાબાદ. બોલો પવનસૂત હનુમાન કી જય.